
РЕПУБЛИКА БЪЛГАРИЯ
Министър на земеделието и храните

ДО
МИНИСТЕРСКИЯ СЪВЕТ
НА РЕПУБЛИКА БЪЛГАРИЯ

ДОКЛАД
ОТ Д-Р ГЕОРГИ ТАХОВ– МИНИСТЪР НА ЗЕМЕДЕЛИЕТО И ХРАНИТЕ

Относно: Проект на Постановление на Министерския съвет за приемане на Тарифа за таксите, които се заплащат при промяна на предназначението на земеделските земи

УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ГОСПОЖИ И ГОСПОДА МИНИСТРИ,
На основание чл. 31, ал. 2 от Устройствения правилник на Министерския съвет и на неговата администрация, внасям за разглеждане от Министерския съвет проект на Постановление за приемане на Тарифата за таксите, които се заплащат при промяна на предназначението на земеделските земи.

Причини, които налагат приемането на акта
Предложеният проект на постановление привежда Тарифата за таксите, които се заплащат при промяна на предназначението на земеделските земи в съответствие с изискванията на Закона за въвеждане на еврото в Република България и е в изпълнение на Националния план за въвеждане на еврото в Република България.
Предвижда се постановлението да влезе в сила от датата на въвеждане на еврото в Република България.
Причините, които налагат приемането на акта са, както следва:
На 04.06.2025 г. се оповестиха двата конвергентни доклада на Република България, одобрени съответно от Европейската комисия и Европейската централна банка. Европейската комисия в доклада за конвергенцията за 2025 г. стига до заключението, че Република България изпълнява условията за приемане на единната валута.
На 08.07.2025 г. Съветът на Европейския съюз прие Решение (ЕС) 2025/1407 на Съвета от 8 юли 2025 година относно приемането на еврото от България, считано от 1 януари 2026 г. (OВ L, 2025/1407, 14.7.2025 г.), Регламент (ЕС) 2025/1408 на Съвета от 8 юли 2025 година за изменение на Регламент (ЕО) № 974/98 по отношение на въвеждането на еврото в България (OВ L, 2025/1408, 14.7.2025 г.) и Регламент (ЕС) 2025/1409 на Съвета от 8 юли 2025 година за изменение на Регламент (ЕО) № 2866/98 по отношение на валутния курс към еврото за България (OВ L, 2025/1409, 14.7.2025 г.).
От 1 януари 2026 г. Република България официално ще приеме еврото и ще бъде 21-вият член на еврозоната.
С преходните и заключителни разпоредби на Закона за въвеждане на еврото в Република България и по-конкретно в § 6 е предвидено задължение за държавните органи в 6-месечен срок от влизането в сила на закона да приемат необходимите изменения и допълнения на подзаконови нормативни актове във връзка с въвеждане на еврото като парична единица на Република България.
В изпълнение на § 6, ал. 1, т. 2 от Закона за въвеждане на еврото в Република България се налага действащите подзаконови нормативни актове да бъдат приведени в съответствие със закона при спазване на принципа на защита на потребителите, принципа на информираност, принципа на ефективност и икономичност, принципа на прозрачност и принципа на приемственост и автоматично превалутиране на суми от левове в евро. Целта е съществуващите държавни такси, които се събират на основание Тарифата за таксите, които се заплащат при промяна на предназначението на земеделските земи да бъдат преизчислени в евро, за постигането на яснота за потребителите на услугите при въвеждането на еврото като официална парична единица.
Привеждането на таксите от левове в евро налага изменения в действащата Тарифа за таксите, които се заплащат при промяна на предназначението на земеделските земи, а именно, в разпоредбата на чл. 5, ал. 1, в която е регламентирана формулата за изчисляване размерът на таксата за промяна на предназначението на 1 дка земеделска земя в лева, като с изменението се изчислява за 1 дка в евро. Във връзка с преизчисляването на таксите за разглеждане се изменя чл. 9 (в който е определена таксата за разглеждане на заявления при площи до 50 дка и над 50 дка), чл. 11 (в който е определена таксата за издаване на акт за категорията на земята) и чл. 12 (в който е определена таксата за издаване на документ, свързан с прилагането на Закона за опазване на земеделските земи (ЗОЗЗ).
[bookmark: to_paragraph_id89839]С постановлението се отменя Тарифа за таксите, които се заплащат при промяна на предназначението на земеделските земи, одобрена с Постановление № 112 на Министерския съвет от 2002 г. (обн., ДВ, бр. 56 от 2002 г.), в която таксите са в лева, като отмяната ще влезе в сила с приемането на страната в еврозоната.
[bookmark: to_paragraph_id54896060]Проектът на Постановление на Министерския съвет за приемане на Тарифа за таксите, които се заплащат при промяна на предназначението на земеделските земи не е предложен за включване в Оперативната програма на Министерския съвет за периода юли – декември 2025 г.

Цели
Привеждане на нормативни актове в съответствие със Закона за въвеждане на еврото в Република България и Националния план за въвеждане на еврото.
Осигуряване на техническото представяне на съответните стойности в евро, в съответствие с изискванията на чл. 12 и чл. 13 от Закона за въвеждане на еврото в Република България и Регламент (ЕО) № 974/98.

Очаквани резултати от прилагането на акта
Въвеждането на описаните нормативни промени ще повиши яснотата относно размера на дължимите държавни такси в евро по реда на Закона за опазване на земеделските земи и ще създаде условия за безпроблемното им функциониране при въвеждане на еврото като национална валута.

Финансови и други средства, необходими за прилагането на новата уредба
При изготвяне на проекта по отношение на превалутирането на таксите, изцяло са спазени изискванията за превалутиране и закръгляване, залегнали в чл. 12 и чл. 13 от Закона за въвеждане на еврото в Република България. С оглед на посоченото, предложеният проект на акт на Министерския съвет не води до въздействие върху държавния бюджет, поради което към него е приложена финансова обосновка, изготвена съгласно приложение № 2.2 към чл. 35, ал. 1, т. 4, буква „б“ от Устройствения правилник на Министерския съвет и на неговата администрация.
За изпълнението на проекта на акт не са необходими допълнителни разходи/трансфери/други плащания по бюджета на Министерството на земеделието и храните.
Проектът на акт не води до изменения в целевите стойности на показателите за изпълнение по програми, в това число и ключовите индикатори.

Анализ за съответствие с правото на Европейския съюз
Проектът не съдържа разпоредби, транспониращи актове на институциите на Европейския съюз, поради което не е приложена таблица на съответствието с правото на Европейския съюз.

Информация за проведените обществени консултации
На основание чл. 26, ал. 3 и 4 от Закона за нормативните актове проектите на постановление, тарифа, доклад (мотиви), частичната предварителната оценка на въздействието и становището на дирекция „Координация и модернизация на администрацията“ в Министерския съвет, са публикувани на интернет страницата на Министерството на земеделието и храните и на Портала за обществени консултации със срок за предложения и становища 30 дни.
В изпълнение на чл. 26, ал. 5 от Закона за нормативните актове, справката за отразяване на предложения и становища, постъпили при проведената обществена консултация е публикувана на интернет страницата на Министерството на земеделието и храните и на Портала за обществени консултации.

Документите по проекта на постановление на Министерския съвет са съгласувани по реда на чл. 32 от Устройствения правилник на Министерския съвет и на неговата администрация. Направените целесъобразни бележки и предложения са отразени.

УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ГОСПОЖИ И ГОСПОДА МИНИСТРИ,
Предвид изложеното и на основание § 6, ал. 1, т. 2 от Закона за въвеждане на еврото в Република България и чл. 8, ал. 2 от Устройствения правилник на Министерския съвет и на неговата администрация, предлагам Министерският съвет да приеме предложения проект на Постановление на Министерския съвет за приемане на Тарифа за таксите, които се заплащат при промяна на тяхното предназначение.
	Приложения: 
	1. Проект на Постановление на Министерския съвет;
2. Проект на Тарифа за таксите, които се заплащат при промяна на предназначението на земеделските земи;
3. Частична предварителна оценка на въздействието;
4. Становище на дирекция „Координация и модернизация на администрацията“ в Министерския съвет;
5. Финансова обосновка;
6. Справка за отразяване на становищата, постъпили по реда на чл. 32 – 34 от УПМСНА;
7. Постъпили становища по реда на чл. 32 – 34 от УПМСНА;
8. Справка за отразяване на постъпилите предложения и становища от проведената обществена консултация;
9. Постъпили становища и предложения от проведената обществена консултация;
10. Проект на съобщение за средствата за масово осведомяване.

